Kim Christiansen (DF), 2013-05-28:
Som medforslagsstiller til det her forslag kan det jo ikke komme bag på ret mange, at vi synes, det er et rigtig godt forslag.
Noget af det, der skaber farlige situationer i trafikken, er, hvis der er for mange forskellige hastigheder, og med det her forslag lægger vi jo netop op til at harmonisere hastighederne på motorvejene, så vi ikke har trailere, der kører 80 km/t., og vi har busser, der nu må køre 100 km/t.
Så har vi lastbiler, der kører et sted midtimellem, og så har vi alle personbilerne.
Det er altså det, der skaber de farlige situationer, og det er med til at mindske flowet og tilgængeligheden på motorvejene.
Jeg vil også fokusere lidt på stærekasserne.
Der fik vi jo faktisk en rigtig fornuftig evaluering af det tidligere stærekasseforsøg.
Der har den nuværende regering så valgt at sige, at det synes de ikke at de vil fortsætte.
De vil hellere indkøbe og bemande 75 politibiler, altså med politibetjente, som kunne gøre gavn med noget egentlig politiarbejde i stedet for at holde på lur rundtomkring på de danske landeveje.
Det har jo intet som helst med trafiksikkerhed at gøre, eftersom man har indbudgetteret det her i finansloven som en relativt stor indtægt.
De mobile stærekasser var jo også, da forsøget kørte, tydeligt skiltet og kunne dermed også henlede bilistens opmærksomhed på, at der altså var en fotofælde.
Det gjorde, at bilisterne sænkede farten.
Dermed havde de så den præventive virkning, som må være sigtet med det.
Det må aldrig blive en pengemaskine.
Det skal være for at øge trafiksikkerheden og for at få farten ned.
Det gør der altså kun, hvis det er skiltet, og jeg har ikke fået en helt klar tilkendegivelse af, at man vil skilte med de kommende fotovogne på helt samme måde.
Der er mange gode elementer i det her, og det er mig en gåde, at man fra Socialdemokratiets side er så afvisende over for at begynde at undersøge det her.
Det gælder også det med fart med fornuft.
Det handler jo også om, hvis der er en lige vejstrækning, hvorfor så ikke sætte hastigheden lidt op, så bilisterne får en større respekt for de her fartgrænser?
Der har været kørt nogle forsøg, og det, vi beder om i forslaget, er egentlig bare at få det evalueret og så sige, at det kunne man måske gøre nogle flere steder.
Det gælder også for motorvejene.
Nu ligger jeg selv temmelig tit og kører mellem landsdelene på motorvejene, og der er altså masser af strækninger, hvor det ikke giver nogen mening, at hastigheden kun er 110 km/t., når vi har andre strækninger, hvor man må køre 130 km/t.
Som der også står i bemærkningerne til forslaget, har det faktisk haft den effekt, modsat hvad alle kloge hoveder og eksperter sagde, at antal dræbte og tilskadekomne er faldet støt og roligt, siden man i 2005 hævede grænsen til 130 km/t. på motorvejene.
Men i tilfældet med motorvejene har det haft en positiv effekt, at man har tilladt en lidt højere hastighed.
Derfor er det også vigtigt, at man også får de andre med, for jo mere man øger hastigheden på motorvejene, jo større bliver springet til de langsomt kørende køretøjer.
Og det er altså det, der dels skaber trængsel, dels skaber de farlige situationer.
Så det er et rigtig godt forslag, som jeg håber at vi i hvert fald kan få en fornuftig debat om i det fortsatte udvalgsarbejde.